<classify> Simba ilikuwa mgeni wa Kagera Sugar kwenye uwanja wa Kaitaba, Bukoba katika mechi hiyo ya Ligi Kuu ambapo ilifungwa mabao 2-1, siku chache baadae ilipeleka malalamiko kwa Kamati ya Saa 72 ikitaka kupewa pointi tatu kwa vile Kagera ilimtumia Mohamed Fakhi katika mechi hiyo huku akiwa na kadi tatu za njano. Jambo hilo lilipingwa na Kagera ambao walidai mchezaji wao hakuwa na kadi tatu na kuomba marejeo ya hukumu hiyo ambapo TFF iliipa Kamati ya Sheria na Hadhi kwa wachezaji kufanya marejeo.Akizungumza na waandishi wa habari juzi, Katibu Mkuu wa TFF, Selestine Mwesigwa alisema maamuzi ya kamati hiyo yamebatilishwa kwa sababu Simba ilichelewa kukata rufaa na pia haikuilipia Sh 500,000 kama sheria zinavyotaka, hivyo maamuzi yanabaki ya uwanjani licha ya kubaini kweli Fakhi alikuwa na kadi tatu za njano kabla ya mechi hiyo na hivyo atatumikia adhabu katika mechi ijayo.Akizungumza Dar es Salaam jana, Makamu mwenyekiti wa Simba, Geofrey Nyange Kaburu alisema hawataachia hukumu hiyo ipite hivihivi na kwamba wanajipanga kuipinga mbali zaidi kwa Shirikisho la Soka la Kimataifa Fifa.Kwanza sisi hatukukata rufaa, tulipeleka malalamiko ambayo huwa hayalipiwi, lakini suala letu ni la kikanuni zaidi, hata tusingekata rufaa maamuzi ya kupokwa pointi kwa timu husika yalipaswa kufanywa, alisema Kaburu.Hizo taarifa hata sisi tumezisikia kwa vyombo vya habari, tunasubiri taarifa rasmi kisha tuone tunafanya nini kwa sababu tunaamini hakuna chombe chochote kinachoweza kufanya maamuzi nje ya kanuni... kama wamekiri mchezaji ana kadi tatu maana yake kikanuni tuna haki ya kupewa pointi tatu, alisema. Kwa mujibu wa kanuni za Ligi Kuu, kanuni namba 25c kuhusu udhibiti wa wachezaji inasema mchezaji atakayeonywa kwa kadi ya njano katika michezo mitatu mfululizo hatoruhusiwa kucheza mchezo unaofuata.Kipengele D kinasema: Klabu zinatakiwa kutunza kumbukumbu za wachezaji wake waliooneshwa kadi, klabu itakayomchezesha mchezaji mwenye kadi tatu za njano au nyekundu itapoteza mchezo na timu pinzani itapewa pointi tatu na mabao matatu, halikadhalika mchezaji anatakiwa atunze kumbukumbu zake za kadi iwapo kama atacheza akiwa anatakiwa kutocheza kwa ajili ya kadi tatu za njano au moja nyekundu yimu yake itapoteza mchezo.Akizungumzia maamuzi hayo, Mwenyekiti wa kamati ya masaa 72, Hamad Yahaya alisema walitoa maamuzi kwa mujibu wa kanuni na kwa yaliyotokea wanahitaji kukutana kuona hatima yake. Tutawajulisha waandishi, tutakutana kujadili suala hilo, lakini kamati yetu ilibaini mchezaji ana kadi tatu za njano na tukatoa maamuzi kwa mujibu wa kanuni, mambo mengine yaliyotokea nitakutana na watendaji wangu, wajumbe wenzangu tutajadili, alisema.  <topic>: MICHEZO 